[{"text_idx": "#000000", "text": "Beste Baleike blogak gune bat besterik ez"}, {"text_idx": "#000001", "text": "Garai batean idatzi zuen Larregik Aiztondo ze ondo! izeneko sarrera bat. Egin du euri pixka bat harrezkero. Baina uste dut sarrera hura dagoeneko ez dagoela blog honetan. Pena da. Nire kalkuluen arabera, hamaika urte pasatu dira (hamaika zehazki, ez makina bat), Aiztondon azken aldiz egon ginenetik. Atera kontuak! Kronikatxo hau idazteko ere etiketa berria sortu behar izan dut."}, {"text_idx": "#000004", "text": "Abiatu gara, 10o C inguruko tenperaturarekin eta zerua goibel antzera zegoela."}, {"text_idx": "#000005", "text": "Berastegi paretik aurrera, zerua askoz ere garbiagoa zegoen, eta Lekunberritik aurrera, giro ederra. Kafea hartu dugu Pagozelain, autobidearen aldapa bukatzen den lekuan. Baina, oraingoan, ez dut komuneko bueltarik egin. Garai batean, ez nuen barkatzen. Larregik izen berria ere jarri zion Pagozelairi: Kakazelai."}, {"text_idx": "#000007", "text": "Iritsi gara, utzi dugu autoa Aiztondo azpian eta gradu bateko tenperatura geneukan. Hala ere, eguzkitan eta haizerik gabe ondo egoten zen. Esan diot Larregiri:"}, {"text_idx": "#000008", "text": "-Hi! Gure bidea itzalian ziok!"}, {"text_idx": "#000009", "text": "Hala da. Aiztondoko hormaren eskuineko aldean geratzen da In\u0303aki Gon\u0303i bidea. Eguzkia ezkerretik eskuinera sartzen denez, eskuinean gehiago irauten du itzalak. Gure horma baino lehen, beste hau ikusten da."}, {"text_idx": "#000010", "text": "Hor ere eskalatu izan genuen. Gogoan dut bagenituela lainopean eskalatzen jardun genuen egun bateko argazki batzuk. Horma ederra hori ere."}, {"text_idx": "#000011", "text": "Egia esan, autotik hormara arteko bidea oso laburra da. Bidean baso polit bat pasatu eta berehala iritsi gara."}, {"text_idx": "#000012", "text": "Uste dut, azken aldiz 2006an egon ginela Uharte-Arakileko horma eder horretan. Eta orduan ere buelta dezente egin genituen. Esango nuke horma horretako bide guztiak egin genituela garai hartan."}, {"text_idx": "#000014", "text": "-Hik lehen luzea eta hirugarrena, eta nik, bigarrena eta laugarrena."}, {"text_idx": "#000016", "text": "-Motxila batekin nahikua. Bestea hemen lagako diagu eta gero etorriko gaituk bila."}, {"text_idx": "#000018", "text": "Bidean, geldialdia beherantz argazki bat ateratzeko."}, {"text_idx": "#000019", "text": "Lehenengo luzea normalean kosta egiten da pixka bat, gorputza ohitu arte. Gainera, haitza hotza zegoen, eta hatz puntak berotu ezinik ibili naiz. Bilgunea jarri eta sokari tiraka hasi orduko etorri dira hatzak bere onera."}, {"text_idx": "#000021", "text": "Bilgune horretatik bi bide ateratzen dira: eskuinera gurea eta ezkerrera Esto si es Chamonix izeneko bat. Hasieran ez geneukan garbi noiz hartu behar genuen eskuinera, baina asmatu du Larregik."}, {"text_idx": "#000022", "text": "Luze horretan, hankak non jarri da garrantzitsuena. Pauso askotan haitzaren itsasgarritasunaz fidatu behar da aurrera egiteko."}, {"text_idx": "#000023", "text": "Ederki joan da, aspaldian gutxi eskalatu badu ere."}, {"text_idx": "#000024", "text": "Ordu horretan hasi dira putreak haize korronte beroak aprobetxatzen gora egiteko. Gu ere gorantz gindoazen, baina korronte berorik gabe, hatz puntak berotu ezinik baizik."}, {"text_idx": "#000026", "text": "Iritsi da bilgunera, eta abisua eman didanean, igotzen hasi naiz."}, {"text_idx": "#000028", "text": "Bilgunean, hormaren ezkerreko aldeari begira egon naiz, eguzki goxotan hobeto egongo ginela pentsatzen. Baina hara joan ezkero, rapelatzen jaitsi behar da, eta guk nahiago dugu oinez jaitsi. Adinaren ajeak."}, {"text_idx": "#000029", "text": "-Ba krokisak jartzen dik luze honetan hamalau behar diala."}, {"text_idx": "#000032", "text": "Eguzkia ere ari zen gure aldera iristen poliki-poliki. Hirugarren luze horren amaieran dago bideko pausorik zailena. Tetxo txiki bat eskuinetik ezkerrera pasatu eta handik irtetean dago koxka. Helduleku onak ditu, baina mugitu beharra dago, bestela besoak harria bezain gogor jartzen dira eta. Huraxe pasatu eta gustura geratu naiz."}, {"text_idx": "#000034", "text": "Eta ekin dio hirugarren luzeari."}, {"text_idx": "#000035", "text": "Eta hemen, luzea amaitzen. Hortxe dago bidearen kakoa."}, {"text_idx": "#000036", "text": "Sokaren eskuinean ikusten den helduleku horretara iritsi behar zen. Horixe zen zailtasuna."}, {"text_idx": "#000037", "text": "Kostatu zaio pixka bat Larregiri, baina iritsi da azkenean."}, {"text_idx": "#000038", "text": "Eta amaitzeko, azken luzea: besteak baino dezente errazagoa eta eguzki goxotan gainera."}, {"text_idx": "#000039", "text": "Larregiren atzean iristen den lepo hartara heldu denean topatu du bilgunea."}, {"text_idx": "#000040", "text": "Aipatu dut duela hamaika urte asko ibiltzen ginela Aiztondon. Baina sekula ez ginen oinez jaitsi. Oraingoan ere ikasi dugu zerbait."}, {"text_idx": "#000041", "text": "Gainera, lehen, bide hau egiten genuenean, azken luzea ez genuen eskalatzen eta hirugarren bilgunetik zuzenean jaisten ginen."}, {"text_idx": "#000042", "text": "Bilgunera iritsi bezain azkar Iran\u0303etako haitza ikusten da parez pare. Ongi-etorri paregabea."}, {"text_idx": "#000043", "text": "Eskua eman diogu elkarri eta hain geurea dugun ez gattuk makalak esanda, trasteak hartu eta beherantz abiatu gara."}, {"text_idx": "#000044", "text": "Beherako bidea ez dago markatuta, baina intuizioz erraz aurkitzen da."}, {"text_idx": "#000045", "text": "Hasieran txakur bat zela pentsatu dut. Baina azeria zen. Larregik ere ikusi du. Seinale bat izango zen: aurrena, txoriak kaka autoaren kristalean, eta gero, azeria dantzan mendian. Seinalea bai, baina zeren seinalea, ez dakit."}, {"text_idx": "#000046", "text": "-Badakik, beti ezkerraldera jo, bestela salto base egingo diagu eta!"}, {"text_idx": "#000047", "text": "Surrealista bezain ederra da Iran\u0303etako haitz handia."}, {"text_idx": "#000048", "text": "Errepidera iritsitakoan, berriro ere hormaren azpira doan bidea hartu dugu. Hormaren azpira iritsi garenean, goizeko bederatzietan baino giro hobea geneukan."}, {"text_idx": "#000050", "text": "Ederki ibili gara. Hainbeste urte pasatu ondoren, ez genekien nola ibiliko ginen Aiztondon. Eta gustura geratu gara. Pena bakarra daukat: Peloia falta zela. Beti Peloiari burua berotzen Aiztondorekin, eta falta zaigun lehen asteburuan nora joango eta Aiztondora. Gaizki pentsatzen hasita egongo da honezkero."}, {"text_idx": "#000051", "text": "Erremedioa erraza da. Aiztondo ezagutzen hasi beharko du. Gainera, esan dit txori txiki batek express flamante-flamanteak erosi dituela. Estreinatu beharko ditugu."}, {"text_idx": "#000054", "text": "Txemi bidearen azken luzeko babaresari begira ez naiz inoiz aspertzen. Gogoan dut Larregik, Luismi donostiarrak (goraintziak eta besarkada bat!) eta hirurok egin genuenekoa, baita Mutuak eta biok egin genuenekoa ere."}, {"text_idx": "#000055", "text": "Handian, eskalatzaileak zeuden Gora gu ta gutarrak bidean. Pixka bat begira egon, eta Zumaiara bueltatu gara. Pletoriko iritsi naiz ni behintzat. Pozez kabitu ezinik."}, {"text_idx": "#000056", "text": "Nire hurrengo erronka hirurok batera eskalatzea da. Hartara, bideo erdi txukunen bat edo grabatzeko aukera izango dugu eta."}, {"text_idx": "#000059", "text": "Bideoena tumatxa, bertigoa ere sentitu diat hirugarreneko pasabide hortan ?\nEa, hurrengoan trinidadean egiten duzuen irteera."}, {"text_idx": "#000061", "text": "Ederki ibili gaituk, bai, Xabier!\nNi kezka/beldur pixka batekin joana nintzen; lehen 5b eta c horiek ondo samar pasatzen genituen, baina orain... ere hor nonbait! Ez gattuk makalak!\nHurrena ere berriz joan behar diagu Aitzondore, baina Peloiarekin, bai. Zer eta nahiago izan du elurretara joan, lagunekin eskalatzera baino... Zatoz, oilasko!"}, {"text_idx": "#000063", "text": "Argi dagoen gauza bakarra da kaka egin ziguna ez zela azeria izan. Eskerrik asko iruzkinagatik."}, {"text_idx": "#000064", "text": "Hirugarren luzeko beste bideo bat erantsi dut."}, {"text_idx": "#000065", "text": "Zure e-posta helbidea ez da argitaratuko. Beharrezko eremuak * markatuta daude"}]